Na osnovu člana 38 stav 1 tačka 2 Zakona o lokalnoj samoupravi ("Sl. list CG" br. 02/18, 34/19 i 38/20), člana 46 stav 1 tačka 2 Statuta opštine Rožaje ("Sl. list CG - Opštinski propisi" br. 38/18 i 16/21) i člana 7 Zakona o turističkim organizacijama ("Sl.list RCG", br. 11/04, 46/07 i ''Sl. list CG", br. 73/10, 40/11, 45/14, 42/17 i 27/19), Skupština opštine Rožaje, na sjednici održanoj dana 30.03.2022. godine, **donijela je**

**O D L U K U**

**o izmjenama i dopunama Odluke o osnivanju Turističke organizacije opštine Rožaje**

**I osnovne odredbe**

U odluci o osnivanju Turističke organizacije (“Sl.list RCG, br. 32/04-opštinski propisi) u članu 1 stav 2 ''Skupština opštine'' mijenjaju se riječju ''Opština''.

U članu 1 poslije stava 2 dodaje se novi stav koji glasi:

’’Ovom odlukom uređuje se osnivanje, načela organizacije i rada i način finansiranja Turističke organizacije Rožaje’’.

U članu 2 poslije riječi ’’u daljem tekstu:’’ dodaje se riječ ’’Turistička’’.

U članu 2 stav 2 mijenja se i glasi: ’’sjedište Turističke organizacije je u Rožajama, ulica ,,13.jul” broj 6’’.

Poslije stava 2 dodaje se stav novi stav koji glasi:

’’Svojstvo pravnog lica Turistička organizacije stiče danom upisa u Centralni turistički registar’’.

Poslije člana 2 dodaje se novi član koji glasi:

’’Član 2a

Turistička organizacija ima Statut.

Statutom Turističke organizacije uređuju se:

1. zadaci;
2. prava, obaveze i odgovornosti članova Turističke organizacije;
3. djelokrug, organizacija, način izbora i opoziv organa kao i mandat članova organa;
4. predstavljanje i zastupanje Turističke organizacije;
5. odlučivanje;
6. način ostvarivanja javnosti rada;
7. način donošenja statuta i drugih opštih akata;
8. sjedište Turističke organizacije;
9. druga pitanja od značaja za efikasnije funkcionisanje Turističke organizacije;

Takođe, Statutom se uređuje organizacija, prava i dužnosti, kao i način poslovanja i finansiranja djelova Turističke organizacije(turističko-informativnih biroa i sl.)’’

Član 3 mijenja se i glasi:

**II Članovi turističke organizacije**

’’Turistička organizacija ima obavezne, a može imati i dobrovoljne članove.

Obavezni članovi Turističke organizacije su sva pravna i fizička lica koja na teritoriji opštine Rožaje imaju svoje sjedište ili organizacione jedinice koje ostvaruju prihod obavljanjem turističkih i ugostiteljskih kao i sa turizmom neposredno povezanih djelatnosti. Obavezno članstvo u Turističkoj organizaciji počinje danom osnivanja Turističke organizacije, odnosno danom početka obavljanja djelatnosti pravnmog ili fizičkog lica.

Na prestanak članstva u Turističkoj organizaciji ne utiče privremena obustava djelatnosti kao ni sezonsko obavljanje djelatnosti.

Obavezno članstvo u Turističkoj organizaciji prestaje prestankom rada Turističke organizacije ili prestankom obavljanja djelatnosti člana turističke organizacije’’.

Poslije člana 3 dodaje se novi član

’’Član 3a

Ostala pravna i fizička lica na teritoriji opštine Rožaje koja nijesu obavezni članovi Turističke organizacije u skadu sa članom 3 ove odluke, mogu biti članovi Turističke organizavije po dobrovoljnoj osnovi’’

O zahtjevu lica iz stava 1 ovog člana odlučuje Skupština Turističke organizacije’’.

U članu 4 riječi ’’Opština Rožaje’’ mijenja se riječju ’’Osnivač’’, poslije riječi ’’početak dodaje se riječ ’’turističke’’.

U članu 4 dodaje se novi stav koji glasi:

’’Rad turističke organizacije je javan. Javnost rada obezbeđuje se na način propisan Statutom turističke organizacije’’.

Poslije člana 4 dodaju se novi članovi:

’’Član 4a

**III Djelatnost turističke organizacije**

Zadaci lokalne turističke organizacije su:

1) unaprjeđenje i promocija izvornih vrijednosti područja opštine za koju je osnovana;

2) stvaranje uslova za aktiviranje turističkih resursa na teritoriji opštine;

3) saradnja sa pravnim licima, fizičkim licima, udruženjima i nevladinim organizacijama koje za predmet poslovanja imaju turističku i ugostiteljsku ili njoj komplementarnu djelatnost u cilju dogovaranja, utvrđivanja i sprovođenja politike razvoja turizma i poboljšanja uslova boravka turista na teritoriji opštine;

4) izrada turističko-propagandnog i drugog informativnog materijala;

5) podsticanje, koordiniranje i organizovanje kulturnih, umjetničkih, zabavnih, privrednih, sportskih i drugih manifestacija, koje doprinose obogaćivanju turističke ponude;

6) pružanje informacija gostima o raspoloživim smještajnim kapacitetima u primarnim komplementarnim ugostiteljskim objektima, ugostiteljskim objektima za pružanje usluge pripremanja i usluživanja hrane i pića i kapacitetima privatnog smještaja, kulturnim manifestacijama, događajima i drugim servisnim informacijama o turističkim uslugama na teritoriji opštine;

7) pružanje informacija o radnom vremenu zdravstvenih ustanova, banaka, pošte, trgovine i drugih informacija potrebnih za boravak turista;

8) posredovanje i pružanje pomoći prilikom rezervacije i davanje informacija o smještajnim kapacitetima ako u turističkom mjestu za koje je osnovana turistička organizacija ne postoji registrovana turistička agencija;

9) dostavljanje prijave i odjave boravka u skladu sa zakonom;

10) podsticanje aktiviranja područja opštine koja nijesu ili su nedovoljno uključena u turistički promet;

11) podsticanje i organizovanje akcija usmjerenih na zaštitu i očuvanje turističkog prostora, životne sredine i kulturnog nasljeđa;

12) realizovanje programa aktivnosti boravka studijskih grupa i novinara na teritoriji svog djelovanja;

13) vođenje evidencije u cilju kontrole izdavanja i korišćenja smještajnih jedinica u kondo hotelima i vikend stanovima, u saradnji sa organima lokalne uprave i sačinjavanje izvještaja koji najmanje dvomjesečno dostavlja Ministarstvu;

14) organizovanje turističko-informativnih biroa u turističkim mjestima, za koje ocijeni potrebu;

15) prikupljanje i obrada podataka (dnevna, nedjeljna i mjesečna) o turističkom prometu i njihovoj strukturi na području opštine, kao i izrada mjesečnog izvještaja o turističkom prometu za potrebe nadležnog organa za poslove statistike i Nacionalne turističke organizacije;

16) vođenje evidencije o naplati boravišne takse, izletničke, turističke takse i članskog doprinosa;

17) procjena neobuhvaćenog turističkog prometa na nivou opštine u skladu sa metodologijom koju propisuje Ministarstvo;

18) saradnja sa organima opštine u cilju donošenja i sprovođenja lokalnih mjera za poboljšanje uslova boravka turista na teritoriji opštine;

19) saradnja sa lokalnim udruženjima i nevladinim organizacijama iz oblasti turizma i ugostiteljstva i njima komplementarnim djelatnostima;

20) saradnja sa drugim lokalnim turističkim organizacijama u Crnoj Gori;

21) sprovođenje anketa i drugih istraživanja u cilju utvrđivanja ocjene kvaliteta turističkog proizvoda na teritoriji opštine;

22) izrada izvještaja i informacija za potrebe Nacionalne turističke organizacije;

23) dostavljanje godišnjeg plana za unaprjeđenje i razvoj turizma na uvid i odobrenje Nacionalnoj turističkoj organizaciji;

24) obavljanje i drugih poslova u cilju promocije turističkog proizvoda na teritoriji opštine;

25) saradnja sa istim ili sličnim organizacijama van Crne Gore’’.

’’Član 4b

Turističke organizacije osnivaju se radi unapređenja i promocije turističkog proizvoda u skladu sa strategijom promocije crnogorskog turizma i njegovim posebnim i opštim zadacima, kako na lokalnom nivou, tako i na nivou Crne Gore (u daljem tekstu: Crna Gora), a radi uključivanja u evropske i svjetske turističke tokove.

Djelatnost turističkih organizacija obuhvata:

1) unapređenje opštih uslova boravka turista, kroz formiranje cjelovite turističke ponude, podizanje kvaliteta turističkih i drugih komplementarnih usluga, očuvanje i stvaranje prepoznatljivog i privlačnog turističkog ambijenta područja za koje su osnovane;

2) razvijanje svijesti o važnosti turizma, kao i o privrednim, društvenim i drugim efektima turizma, o potrebi i važnosti očuvanja i unapređenja svih elemenata turističkog proizvoda određenog područja, a posebno zaštite životne sredine i kulturne baštine;

3) podsticanje razvoja turističke infrastrukture i pružanje informacija turistima’’.

’’Član 4c

Turistička organizacija može vršiti i druge djelatnosti koje služe obavljanju djelatnosti iz člana 4a i 4b ove odluke koje se uobičajeno vrše uz te djelatnosti u manjem obimu ili koje doprinose potpunijem iskorišćavanju turističkih resursa i kapaciteta opštine Rožaje’’.

Član 5 mijenja se i glasi:

**IV Organi turističke organizacije**

’’Organi turističke organizacije su:

- skupština,

- izvršni odbor,

- nadzorni odbor;

- predsjednik.

Statutom turističke organizacije može se predvidjeti osnivanje i drugih organa.

Mandat organa turističke organizacije je četiri godine’’.

Poslije člana 5 dodaju se novi članovi koji glase:

1. **Skupština turističke organizacije**

’’Član 5a

Skupština je najviši organ upravljanja turističkom organizacijom.

Skupštinu čine predstavnici osnivača i predstavnici članova turističke organizacije iz člana 2a ove odluke.

Skupštinu turističke organizacije čine članovi, odnosno predstavnici članova turističke organizacije i predstavnici Skupštine opštine, kao obavezni članovi, kao i predstavnici ostalih članova turističke organizacije koji se dobrovoljno učlane.

Broj prestavnika članova u Skupštini utvrđuje se Statutom turističke organizacije i određuje se srazmjerno njihovom turističkom značaju i učešću u ukupnom prihodu turističke organizacije.

Opština, kao osnivač određuje srazmjeran broj svojih predstavnika za članove Skupštine shodno visini učešća u ukupnom prihodu Turističke organizacije koje ostvaruje po osnovu boravišne takse i drugih sredstava iz budžeta opštine.

Prvu sjednicu Skupštine turističke organizacije saziva predsjednik opštine.

Mandat članova Skupštine traje 4 godine”.

”Član 5b

Prava članova turističke organizacije u upravljanju turističkom organizacijom utvrđuju se prema njihovom učešću u prihodima turističke organizacije i značaju za ukupni razvoj turizma.

Skupština turističke organizacije:

1) donosi statut turističke organizacije;

2) donosi poslovnik o radu skupštine;

3) odlučuje o izboru i razrješenju članova izvršnog odbora;

4) donosi godišnji program rada turističke organizacije;

5) donosi finansijski plan i finansijski iskaz turističke organizacije;

6) imenuje članove nadzornog odbora;

7) utvrđuje visinu i način plaćanja članskog doprinosa za dobrovoljne članove;

8) usvaja godišnje izvještaje;

9) donosi odluke i rješava druga pitanja kada je to predviđeno statutom i drugim aktima turističke organizacije”.

1. **Izvršni odbor**

”Član 5c

Izvršni odbor je izvršni organ turističke organizacije i odgovara skupštini turističke organizacije za svoj rad.

Izvršni odbor ima predsjednika i 2 člana.

Izvršni odbor obavlja poslove propisane zakonom, ovom odlukom i statutom turističke organizacije.

Izvršni odbor turističke organizacije, naročito:

1) sprovodi odluke i zaključke Skupštine turističke organizacije;

2) predlaže Skupštini osnovne smjernice, godišnji program rada i finansijski plan turističke organizacije;

3) podnosi izvještaje o izvršenju programa rada i finansijskom poslovanju turističke organizacije;

4) upravlja imovinom turističke organizacije, u skladu sa Zakonom o turističkim organizacijama i Statutom;

5) donosi opšte akte koji nijesu u nadležnosti Skupštine;

6) imenuje direktora Stručne službe na osnovu javnog konkursa;

7) donosi odluku o razrješenju direktora Stručne službe,

8) odlučuje o podacima koji se smatraju poslovnom tajnom turističke organizacije;

9) obavlja i druge poslove utvrđene zakonom, ovom odlukom i statutom turističke organizacije.

Mandat članova izvršnog odbora traje 4 godine”.

1. **Nadzorni odbor**

’’Član 5d

Nadzorni odbor je nadzorno tijelo turističke organizacije.

Nadzorni odbor ima predsjednika i dva člana.

Predsjednika nadzornog odbora bira nadzorni odbor iz reda svojih članova.

Nadzorni odbor vrši nadzor nad:

1.vođenja poslova turističke organizacije;

2.materijalno-finansijskog poslovanja i raspolaganja sredstvima turističke organizacije i njenih organizacionih djelova;

3.izvršenja i realizacije programa rada i finansijskog plana turističke organizacije.

O svom radu nadzorni odbor podnosi pisani izvještaj Skupštini i Izvršnom odboru turističke organizacije najmanje polugodišnje.

Mandat članova i predsjednika nadzornog odbora traje 4 godine’’.

1. **Predsjednik turističke organizacije**

’’Član 5e

Dužnost Predsjednika turističke organizacije obavlja predsjednik opštine Rožaja.

Za svoj rad odgovara Skupštini turističke organizacije.

Predsjednik turističke organizacije:

1. predstavlja turističku organizaciju;

2. saziva i predsjedava Skupštinom turističke organizacije;

3. organizuje, koordinira i usklađuje rad i aktivnosti turističke organizacije u skladu sa zakonom, ovom odlukom i Programom rada turističke organizacije;

4. brine se o zakonitom i pravovremenom obavljanju zadataka turističke organizacije;

5. pokreće i brine o saradnji Organizacije sa drugim Turističkim organizacijama i subjektima;

6. potpisuje odluke i druge akte koje donosi Skupština turističke organizacije;

7. obavlja i druge poslove utvrđene Statutom i drugim aktima Skupštine turističke organizacije’’.

Član 6 mijenja se i glasi:

**V Način finansiranja turističke organizacije**

''Turistička organizacija ostvaruje prihode iz sljedećih izvora:

1) članskog doprinosa;

2) boravišne takse, u skladu sa posebnim zakonom;

3) izletničke takse;

4) turističke takse;

5) sredstava budžeta opštine Glavnog grada i Prijestonice i budžeta Crne Gore, na osnovu posebnih programa;

6) dobrovoljnih priloga (donacija);

7) kredita;

7a) sredstava ostvarenih kroz strateška partnerstva i participacije;

8) iz drugih izvora, u skladu sa zakonom (prodajom suvenira, obavljanjem izdavačke djelatnosti i online -internet prodajom).

Pored prihoda prodajom suvenira kao i iz stava 1 ovog člana, turistička organizacija može ostvarivati prihode obavljanjem izdavačke i druge djelatnosti usmjerene na ostvarivanje svojih ciljeva, u skladu sa zakonom.

Turistička organizacija je dužna da prihode iz st. 1 i 2 ovog člana koristi u skladu sa njihovom namjenom, godišnjim programom rada i godišnjim finansijskim planom.

Turistička organizacija može obavljati privrednu i drugu djelatnost ako se za obavljanje te djelatnosti upiše u Centralni registar privrednih subjekata“.

Član 7 mijenja se i glasi:

**VI Stručna služba**

''Turistička organizacija ima stručnu službu koja obavlja stručne i administrativne poslove propisane zakonom, ovom odlukom, Statutom i drugim pozitivnim propisima i opštim aktima.

Stručnom službom rukovodi direktor stručne službe.

Direktor stručne službe zastupa turističku organizaciju, organizuje poslovanje i rukovođenje, izvršava odluke izvršnog odbora i u granicama utvrđenih ovlašćenja, odgovoran je za zakonitost rada turističke organizacije u cjelini, odgovoran je za izvršavanje programa rada, finansijskog poslovanja i obavlja druge poslove i zadatke propisane zakonom, ovom odlukom, Statutom, drugim pozitivnim pravnim propisima i opštim aktima.

Direktor stručne službe, za svoj rad odgovara izvršnom odboru i predsjedniku.

Direktor stručne službe, ne može biti član izvršnog odbora.

Direktor stručne službe je po funkciji direktor turističke organizacije.

Direktora stručne službe, na osnovu javnog konkursa bira Izvršni odbor turističke organizacije.

Mandat direktoru stručne službe je 4 godine''.

Poslije člana 7 dodaju se novi članovi:

**VII Prava i dužnost osnivača**

''Član 7a

Opština kao osnivač turističke organizacije ima sljedeća prava i dužnosti:

1. Daje saglasnost na Statut turističke organizacije;
2. Daje saglasnost na program rada i program razvoja turističke organizacije i mjere za njihovo ostvarenje;
3. Razmatra, ocjenjuje i daje saglasnost na Izvještaj o ostvarivanju programa rada i programe razvoja turističke organizacije;
4. Daje saglasnost na finansijski plan turističke organizacije;
5. Daje saglasnost na finansijski iskaz turističke organizacije;
6. Daje saglasnost na statusne promjene, promjene djelatnosti i sjedište organizacije;
7. Daje saglasnost na programe turističko informativno propagandne djelatnosti;
8. Vrši i druge poslove od značaja za ostvarivanje funkcije osnivača.

Nadležni organ lokalne samouprave daje saglasnost na statut, godišnji program rada i programe turističke informativno propagandne djelatnosti, finansijski plan i finansijski iskaz turističke organizacije.

Ako nadležni organ lokalne samouprave ne da saglasnonst u roku od 90 dana od dana dostavljanja akata iz stava 2 ovog člana, smatraće se da je saglasnost data'.

Odluke osnivača za organe turističke organizacije i direktora stručne službe su obavezujuće“.

**VIIa Obaveze turističke organizacije**

''Član 7b

Turistička organizacija za svaku poslovnu godinu utvrđuje program rada i finansijski plan u skladu sa smjernicama Nacionalne turističke organizacije.

Predlog akata iz stava 1 ovog člana izvršni odbor podnosi skupštini turističke organizacije do kraja novembra mjeseca tekuće godine.

Lokalna turistička organizacija, prije usvajanja, dostavlja na prethodnu saglasnost Nacionalnoj turističkoj organizaciji predlog akata iz stava 1 ovog člana.

Prethodna saglasnost iz stava 3 ovog člana daje se lokalnoj turističkoj organizaciji ako su akti iz stava 1 ovog člana urađeni u skladu sa smjernicama Nacionalne turističke organizacije.

Ako Nacionalna turistička organizacija na akte iz stava 3 ovog člana ne da saglasnost u roku od 30 dana od dana dostavljanja, smatraće se da je saglasnost data.

Godišnji program rada i godišnji finansijski plan lokalnih turističkih organizacija obavezno sadrže pojedinačno utvrđene planirane zadatke i potrebna finansijska sredstva za njihovo izvršenje''.

Član 8 mijenja se i glasi:

**VIII Prelazne i završne odredbe**

''Na teritoriji opštine u kojoj ima više turističkih mjesta turistička organizacija može, u turističkim mjestima za koje se ocijeni da postoji potreba i uslovi za njihovo osnivanje, osnivati organizacione djelove - turističko informativne biroe (u daljem tekstu: biro).

Djelatnost biroa, kao i ovlašćenja u pravnom prometu određuju se u okviru djelatnosti lokalne turističke organizacije statutom lokalne turističke organizacije, u skladu sa ovim zakonom.

Turističko informativni biro obavlja sljedeće poslove:

1) pruža informacije vezane za smještaj, boravak turista i sadržaj njihovog boravka;

2) njegovanje i razvoja tradicionalnog gostoprimstva;

3) promocija, podrška i organizacija tradicionalnih manifestacija, folklornog, zabavnog, sportskog i kulturnog karaktera;

4) podrške i organizovanja akcija usmjerenih na očuvanje životne sredine, kao i na zaštitu i očuvanje kulturnog nasljeđa u turističkom mjestu;

5) registracija i praćenje turističkog prometa na teritoriji turističkog mjesta;

6) rad na prihvatu i registraciji gostiju;

7) saradnje sa lokalnom turističkom privredom i njoj komplementarnim djelatnostima;

8) saradnje sa drugim subjektima u turističkom mjestu koji na bilo koji način učestvuju u pružanju turističkih usluga, odnosno učestvuju u kreiranju turističkog proizvoda;

9) druge poslove, u skladu sa statutom turističke organizacije.

Za obavljanje poslova iz stava 3 ovog člana turistička organizacija može ovlastiti turistička društva osnovana u skladu sa posebnim zakonom''.

U članu 10 broj ''60'' mijenja se brojem ''30''.

Poslije člana 10 dodaje se novi član

''Član 10a

Turistička organizacija usaglasiće odredbe Statuta sa odredbama ove Odluke najkasnije u roku od 60 dana od dana stupanja na snagu iste''.

Član 11 mijenja se i glasi:

''Organi upravljanja i rukovođenja, imenovani u skladu sa Odlukom o osnovanju Turističke organizacije (“Sl.list RCG, br. 32/04-opštinski propisi), i kasnijim izmjenama i dopunama, nastavljaju sa radom do isteka mandata na koji su imenovani.''

U članu 12 riječi ''Sl. list RCG'' mijenjaju se riječju ''Sl. list CG''.

Član 13

Ova Odluka stupa na snagu osmog dana od dana objavljivanja u „Službenom listu Crne Gore-Opštinski propisi“.

Broj: 02-016/22-69

Rožaje, 31.03.2022.godine

**SKUPŠTINA OPŠTINE ROŽAJE**

Predsjednik Skupštine,

Almir Avdić, s. r.